SKRIFTLIG FORESPØRGSEL E-3310/01

af Ioannis Souladakis (PSE) til Kommissionen

(28. november 2001)

Om: Den aktuelle krise inden for luftfarts- og turistindustrien i Europa

Den aktuelle krise inden for luftfartsindustrien, som har lidt alvorlig skade efter angrebet i New York den 11. september, ulykkerne i Milano lufthavn, nedstyrtningen af to fly i Sortehavet og i JFK-lufthavnen og SABENAs konkurs, har ført til fyring af flere tusinde beskæftigede inden for luftfartsindustrien og forværring af den europæiske turistindustris økonomiske situation.

For at undgå yderligere tab inden for disse to nøglesektorer i europæisk økonomi, som indvirker på de økonomisk fremtidsperspektiver (øget arbejdsløshed, recession osv.):

1. finder Kommissionen så ikke, at den amerikanske regerings omfattende økonomiske støtte til de amerikanske flyselskaber svækker de europæiske flyselskabers position, så længe Kommissionen ikke tillader en lignende økonomisk støtte?

2. hvilke foranstaltninger vil Kommissionen så træffe for at få det fyrede luftfartspersonale sluset ind på arbejdsmarkedet?

3. finder Kommissionen så ikke, at de nye skatter, som mange europæiske lufthavne har indført efter terrorangrebet i New York, vil skade luftfartsindustriens billetpolitik og turismen på grund af de heraf følgende højere billetpriser?

4. har Kommissionen da gjort en alvorlig indsats for at gøre det europæiske turistmarked mere attraktivt og billigere, efter at krisen i sektoren begyndte?

5. er Kommissionen i færd med at undersøge, hvilke kort- eller langsigtede programmer der kan spare luftfartsindustrien i Europa for yderligere konkurser?

6. hvilke konkrete foranstaltninger agter Kommissionen da at træffe for at undgå en forværring af situationen inden for luftfarts- og turistindustrien, som i øvrigt i høj grad skader luftfartsindustriens europæiske fremstillingssektor?

7. hvilken politik fører Kommissionen for øjeblikket med hensyn til slot-fordelingen, som synes at være meget vigtig for at lette lufttransporten i det europæiske luftrum?

Svar afgivet på Kommissionens vegne af Loyola de Palacio

(17. januar 2002)

Den aktuelle situation inden for luftfartsindustrien skyldes en kombination af strukturelle og tilbagevendende faktorer og forværredes betydeligt af terrorangrebene den 11. september 2001. Kommissionen vedtog den 10. oktober 2001 Meddelelse fra Kommissionen til Europa-Parlamentet og Rådet følgerne for luftfarten af attentaterne i USA(1), som er grundlaget for dens politik på dette område.

1. Kommissionen er selv om den erkender, at følgerne af angrebene den 11. september ikke er ens på begge sider af Atlanten betænkelig vedrørende den massive økonomiske støtte, i alt 16,8 mia., De Forenede Staters regering giver til den amerikanske luftfartsindustri, idet denne støtte kan føre til alvorlig forvridning. Kommissionen har sat sig i forbindelse med de amerikanske myndigheder for at forsøge at minimere en eventuel aggressiv priskonkurrence i de transatlantiske markeder. Da Kommissionen ikke har noget mandat til forhandlinger mellem EU og USA inden for lufttransport er den dog hindret i at spille en mere aktiv rolle på dette område.

2. Kommissionen er i færd med at sikre, at dens retlige og finansielle instrumenter og arbejdsmarkedsdialogen fungerer til gavn for det fyrede personale. Kommissionen har blandt andre foranstaltninger opfordret arbejdsmarkedets parter og nationale eksperter til at deltage i en workshop den 3. december 2001 for at drøfte foranstaltningerne på forskellig plan samt en fremtidig indsats. Disse initiativer kommer navnlig til at dreje sig om uddannelse og adgang til uddannelsesfaciliteter, mobilitet og gensidig anerkendelse af eksamensbeviser for mange kategorier personale, herunder piloter.

3. Kommissionen er klar over, at de øgede sikkerhedsforanstaltninger efter angrebene den 11. september 2001 har medført yderligere økonomiske byrder for branchen. Den mener, at sådanne foranstaltninger, som vedrører angreb, der er rettet mod samfundet som helhed, bør oppebæres af medlemsstaterne, under hensyntagen til de fællesskabsbestemmelser, der sikrer ligelige forhold for Fællesskabets luftfartsselskaber.

4. Kommissionen henviser til sin beretning af 13. november 2001 Opfølgning til Det Europæiske Råds møde den 21. september: situation i den europæiske turistsektor(2). Mens dens meddelelse af samme dato samarbejde om europæisk turismes fremtid(3) sigter på at gøre det europæiske turistmarked mere attraktivt, må enhver indsats for at gøre dette marked mindre kostbart være et valg, der træffes af virksomhederne i sektoren. Generelt må Europas konkurrencemæssige fordele på det globale rejsemarked dog ikke betragtes som lave priser, men som et turistprodukt, der er bæredygtigt og af høj kvalitet, idet dette marked nyder godt af den største mængde turistattraktioner i hele verden, og af, at det er muligt at opnå en optimal turistoplevelse uden lange distancer.

5. Fællesskabet har ikke, i modsætning til den amerikanske administration, økonomiske midler til rådighed til at støtte luftfartsindustrien eller andre industrier. Den skitserede i sin meddelelse af 10. oktober, hvorledes den agter at anvende statsstøttebestemmelserne, hvis medlemsstaterne ønsker at træffe sådanne foranstaltninger.

6. Kommissionen henviser til ovennævnte dokumenter af 10. oktober 2001 og 13. november 2001.

7. Som en opfølgning af sin meddelelse af 10. oktober 2001, hvori Kommissionen giver udtryk for, at den betragter lukningen af det amerikanske luftrum og de efterfølgende ændringer af beflyvningen som exceptionelle omstændigheder, har Kommissionen foreslået at ændre Rådets forordning (EØF) nr. 95/93 af 18. januar 1993 om fælles bestemmelser for tildeling af ankomst- og afgangstider i Fællesskabets lufthavne(4) med henblik på at sikre, at alle koordinatorer anvender forordningen ensartet, så luftfartsselskaberne ikke risikerer at miste deres ubrugte slots i fartplanssæsonerne sommeren 2001 og vinteren 2001/2002.

(1) KOM(2001) 574 endelig udg.

(2) KOM(2001) 668 endelig udg.

(3) KOM(2001) 665 endelig udg.

(4) EFT L 14 af 22.1.1993.